Author: MF_SR
Last saved by: agenda0

Predkladacia správa

	Návrh zákona Národnej rady Slovenskej republiky, ktorým sa mení a dopĺňa zákon č. 278/1993 Z.z. o správe majetku štátu v znení neskorších predpisov (ďalej len „zákon o správe majetku štátu“) sa predkladá ako iniciatívny materiál na základe podnetov a požiadaviek predsedov vyšších územných celkov v súvislosti s umiestnením a budovaním úradov samosprávnych krajov v nebytových priestoroch vo vlastníctve štátu v správe správcov podliehajúcich pod režim zákona o správe majetku štátu.

	Účelom novely zákona o správe majetku štátu je umožniť prenechanie majetku štátu do nájmu vyššiemu územnému celku pri umiestnení jeho úradu v nebytových priestoroch vo vlastníctve štátu za nižšie nájomné. 

Súčasná právna úprava ukladá správcovi majetku štátu povinnosť dohodnúť nájomné aspoň vo výške, za akú sa v tom čase a na tom mieste obvykle prenechávajú do nájmu na dohodnutý účel také alebo porovnateľné nehnuteľnosti. Zákon umožňuje správcovi dohodnúť nižšie nájomné v taxatívne uvedených prípadoch, ak je nájomcom:

-	štátna rozpočtová organizácia alebo štátna príspevková organizácia,
-	obec alebo iná právnická osoba alebo fyzická osoba za podmienky využívania nehnuteľného majetku štátu na poskytovanie všeobecne prospešných služieb.

Rozsah všeobecne prospešných služieb je vymedzený v osobitnom zákone, ktorým je zákon č. 213/1997 Z.z. o neziskových organizáciách poskytujúcich všeobecne prospešné služby v znení zákona č. 35/2002 Z.z.

V súvislosti s reformou verejnej správy a prechodom niektorých pôsobností z orgánov  štátnej   správy   na   obce   a vyššie   územné    celky   na   základe   zákona č. 416/2001 Z.z. a  uznesenia vlády Slovenskej   republiky  č.  1073  zo 7. novembra 2001 k návrhu harmonogramu zabezpečenia úloh súvisiacich so zriadením samosprávnych krajov, budovaním úradov samosprávnych krajov a prechodom pôsobností z orgánov štátnej správy na obce a na vyššie územné celky vyplynula nevyhnutná potreba riešiť aj  výšku nájomného pri prenechaní nebytových priestorov vo vlastníctve štátu na výkon činnosti úradov vyšších územných celkov a ich zastupiteľstiev. 

Z uvedených dôvodov je potrebné novelou zákona o správe majetku štátu upraviť možnosť dohodnúť nižšie nájomné pre vyššie územné celky na činnosť ich úradov a zastupiteľstiev. 

Možnosť užívania majetku štátu za nižšie nájomné sa navrhuje uplatňovať aj pre obce v tých prípadoch, kedy prenesený výkon štátnej správy budú vykonávať v nebytových priestoroch v správe správcov majetku štátu podľa  zákona o správe majetku štátu.

Základnou zákonnou podmienkou pre určenie nižšieho nájomného je, že nebytové priestory prenechané do nájmu budú slúžiť výlučne na činnosť úradu samosprávneho kraja a jeho zastupiteľstva a obci len za podmienky, že táto bude majetok štátu využívať výlučne len na prenesený výkon štátnej správy na obec.

V súvislosti s priestorovým riešením vyvstala aj potreba legislatívne upraviť otázku bezodplatného prevodu hnuteľných vecí štátu do vlastníctva vyšších územných celkov  a obcí za podmienky, že tento hnuteľný majetok štátu budú využívať na plnenie úloh preneseného výkonu štátnej správy podľa osobitných zákonov. Návrhom novely zákona sa upravuje aj  možnosť darovania hnuteľných vecí štátu obci alebo vyššiemu územnému celku, ktoré im budú slúžiť na prenesený výkon štátnej správy.

V nadväznosti na znenie ust. § 5 ods. 8 zákona č. 506/2001 Z.z. o financovaní základných škôl, stredných škôl a školských zariadení a doplnení zákona NR SR č.  303/1995 Z.z. o rozpočtových pravidlách v znení neskorších predpisov sa v ust. § 13 ods. 2 zákona č. 278/1993 Z.z. o správe majetku štátu v znení neskorších predpisov upravuje možnosť prenechať neštátnym školám a neštátnym školským zariadeniam nehnuteľný majetok štátu za podmienky jeho využívania na vyučovací proces alebo na činnosť s ním súvisiacu po predchádzajúcom súhlase Ministerstva školstva Slovenskej republiky.

Ďalej v súvislosti s nadobudnutím účinnosti zákona č. 502/2001 Z.z. o finančnej kontrole a vnútornom audite a o zmene a doplnení niektorých zákonov (ďalej len „zákon o finančnej kontrole a vnútornom audite“),  ktorý upravuje základné pravidlá, ciele a spôsob vykonávania finančnej kontroly, ako aj pôsobnosť ministerstva financií a ostatných orgánov verejnej správy v oblasti finančnej kontroly, je potrebné vykonať zmenu v zákone o správe majetku štátu.

	Prijatie zákona, ktorým sa mení a dopĺňa zákon Národnej rady Slovenskej republiky č. 278/1993 Z.z. o správe majetku štátu v znení neskorších predpisov vzhľadom na počet samosprávnych krajov, ich  úradov a  zastupiteľstiev nepredpokladá finančný, ekonomický, enviromentálny vplyv ani vplyv na zamestnanosť.

	Je v záujme plynulého presunu kompetencií a zriaďovateľskej pôsobnosti na vyššie územné celky  súčasne vytvoriť materiálne podmienky pre plynulý chod úradov vyšších územných celkov a ich zastupiteľstiev, tak, ako to vyplýva z uznesenia vlády SR č. 1073 zo 7. novembra 2001. 

	Návrh zákona bol predložený do medzirezortného pripomienkového konania. Podrobné vyhodnotenie pripomienkového konania obsahuje tabuľková časť.

	Zásadný nesúhlas s návrhom novely zákona vyslovil podpredseda vlády Slovenskej republiky Ivan Mikloš s odôvodnením, že zo systémového a dynamického hľadiska ide o deformačný prvok, keďže nemotivuje vyšší územný celok zvažovať, aké priestory na zabezpečenie svojej činnosti potrebuje.
Ďalej svoj zásadný nesúhlas odôvodňuje úlohou Ministerstva financií Slovenskej  republiky   predložiť  na   rokovanie   vlády   návrh   novely  zákona 
č. 278/1993 Z.z. o správe majetku štátu, ktorým sa zriadi Správa nehnuteľného majetku štátu v súlade s dokumentom „Audit“. Táto úloha vyplýva z uznesenia vlády SR č. 694 z 30.8.2000, cieľom ktorej má byť nový systém správy nehnuteľného majetku štátu založený predovšetkým na nájme nehnuteľností za trhové ceny. Z uvedených dôvodov navrhuje nepokračovať v legislatívnom procese tejto novely.

	Vzhľadom na to, že tento rozpor sa zatiaľ nepodarilo odstrániť,  predkladá sa návrh zákona na rokovanie vlády s týmto rozporom.